**Szentendre Város Önkormányzat Képviselő-testületének**

**25/2019. (VI.14.) önkormányzati rendelete**

**egyes önkormányzati rendeletek módosításáról**

Szentendre Város Önkormányzat Képviselő-testülete Magyarország Alaptörvényének 32. cikk (2) bekezdésében biztosított eredeti jogalkotói hatáskörében, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 53. § (1) bekezdésében, valamint a szociális igazgatásról és szociális ellátásokról szóló 1993. évi III. törvény (a továbbiakban: Sztv.) 92. §-ban, 115. §-ban, valamint a gyermekek védelméről és a gyámügyi igazgatásról szóló többször módosított 1997. évi XXXI. törvény (a továbbiakban: Gyvt.) 29. §-ban és 151.§ (4a) bekezdésében kapott felhatalmazás alapján a személyes gondoskodás körébe tartozó szociális és gyermekjóléti ellátásokról, valamint a fizetendő térítési díjakról szóló 10/2018. (IV.23.) önkormányzati rendeletét, valamint Szentendre Város Önkormányzatának Szervezeti és Működési Szabályzatáról szóló 22/2016. (IX.13.) önkormányzati rendeletét az alábbiak szerint módosítja:

**1. A személyes gondoskodás körébe tartozó szociális és gyermekjóléti ellátásokról, valamint a fizetendő térítési díjakról szóló 10/2018. (IV.23.) önkormányzati rendelet módosítása**

**1. § (1)** Szentendre Város Önkormányzat Képviselő-testületének a személyes gondoskodás körébe tartozó szociális és gyermekjóléti ellátásokról, valamint a fizetendő térítési díjakról szóló 10/2018. (IV.23.) önkormányzati rendeletének (továbbiakban: R) 14. § (2) bekezdésének első mondata helyébe az alábbi szöveg lép: „A tárgyhavi gyermekétkeztetési és a (7) bekezdésben meghatározott alapellátási térítési díjat a hónap 10. napjáig előre kell megfizetni.”

**(2)** A R. 14. §(4) bekezdése helyébe az alábbi szöveg lép:

„(4) A gyermekétkeztetés térítési díját jelen rendelet 1. számú melléklete tartalmazza.”

**(3)** A R. 14.§-a az alábbi (8)-(13) bekezdésekkel egészül ki:

„14. § (8) A (2) bekezdésben meghatározott térítési díjak megállapítását, számlázását és beszedését - az Önkormányzat megbízásából és javára - az intézmény vezetője végzi.

(9) A személyi térítési díjat a Püspökmajor Lakótelepi Bölcsőde esetében a térítésre kötelezettel kötött megállapodás tartalmazza, míg Szentendre Városi Óvodák esetében az első számla kibocsátásával kapnak tájékoztatást a térítésre kötelezettek a fizetendő személyi térítési díjakról.

(10) Kedvezményes gyermekétkeztetés igénybevétele esetén az igénybevételhez szükséges igazolásokat az intézményvezetőnek kell leadni.

(11) Az intézményvezető jogosult mindazon adatok kezelésére, melyek a személyi térítési díj megállapításához és beszedéséhez szükségesek.

(12) A térítésre kötelezett köteles a személyi térítési díj megállapítása érdekében átadott adataiban bekövetkezett változásokról az intézményvezetőt tájékoztatni.

(13) Amennyiben a térítésre kötelezett a megállapított személyi térítési díjat vitatja, akkor az ezzel kapcsolatos kérelméről Szentendre Város Polgármestere dönt.”

**2. §** A R. az alábbi 14/A.§-sal egészül ki:

„(1) A Gyvt. 21/A. § (3) bekezdés a) pont ab) alpontja által meghatározott tankerületi központ, valamint az állami szakképzési és felnőttképzési szerv által fenntartott nem bentlakásos nevelési-oktatási intézményekben a térítési díjak megállapítására, beszedésére, az ezzel kapcsolatos adatkezelésre a jelen §-ban meghatározott szabályokat kell alkalmazni.

(2) A személyi térítési díjak megállapítását, számlázását és beszedését – az Önkormányzat megbízásából és javára – a Szentendre Város Önkormányzat Szervezeti és Működési Szabályzatáról szóló 22/2016. (IX.13.) önkormányzati rendeletének 4. § (6) bekezdésében meghatározott közszolgáltató végzi.

(3) A megállapított személyi térítési díjról a közszolgáltató az első számla kibocsátásával tájékoztatja a térítésre kötelezettet.

(4) Kedvezményes gyermekétkeztetés igénybevétele esetén az igénybevételhez szükséges igazolásokat a (2) bekezdésben megjelölt közszolgáltatónak kell átadni.

(5) A közszolgáltató jogosult mindazon adatok kezelésére, mely a személyi térítési díj megállapításához és beszedéséhez szükséges.

(6) A térítésre kötelezett köteles a személyi térítési díj megállapítása érdekében átadott adataiban bekövetkezett változásokról a közszolgáltatót tájékoztatni.

(7) A tárgyhavi térítési díjat a hónap 25. napjáig előre kell megfizetni.

(8) Nem kell térítési díjat fizetni azokra a napokra, amikor a gyermek hiányzik az intézményből, feltéve, hogy a gyermek távolmaradását a szülő a hiányzást megelőző munkanapon a közszolgáltató által meghatározott, az Önkormányzat és az (1) bekezdés szerinti intézmény honlapján közzétett módon, elektronikus úton vagy írásban előzetesen bejelentette.

(9) Amennyiben a térítésre kötelezett a megállapított személyi térítési díjat vitatja, akkor az ezzel kapcsolatos kérelméről Szentendre Város Polgármestere dönt.

(10) Az étkezésért fizetendő intézményi térítési díjakat a jelen rendelet 1. sz. melléklete tartalmazza.”

**2. Szentendre Város Önkormányzat Szervezeti és Működési Szabályzatáról szóló 22/2016. (IX.13.) önkormányzati rendelet módosítása**

**3. §** Szentendre Város Önkormányzat Szervezeti és Működési Szabályzatáról szóló 22/2016. (IX.13.) önkormányzati rendelet 4. § (6) bekezdés c) pontja helyébe az alábbi rendelkezés lép:

„4.§ (6) c) közétkeztetés az Önkormányzat fenntartásában lévő és a Gyvt. 21/A. § (3) bekezdés a) pont ab) alpontban meghatározott, a tankerületi központ, valamint az állami szakképzési és felnőttképzési szerv által fenntartott nem bentlakásos nevelési-oktatási intézményekben.”

**4. §** Jelen rendelet a kihirdetést követő napon lép hatályba, és az azt követő napon hatályát veszti.

Szentendre, 2019. június 13.

**Verseghi-Nagy Miklós dr. Gerendás Gábor**

polgármester jegyző

**Záradék:**

A rendelet 2019. június 14-én került kihirdetésre.

**dr. Gerendás Gábor**

jegyző